Diari Oficial de la Generalitat Valenciana


Sumari del DOGV 7527, del 18-05-2015 (2015/4565)

DECRET 73/2015, de 15 de maig, del Consell, pel qual s'aproven les Normes d'organització i funcionament de la Universitat Internacional Valenciana (VIU).
---------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2015/05/15/73/dof/vci/html**

### Dades del document

Número de DOGV
:   7527

Data del DOGV
:   18-05-2015

Secció del DOGV
:   I. DISPOSICIONS GENERALS

Número del document
:   2015/4565


Data del document
:   15-05-2015

Organisme emissor
:   Conselleria d'Educació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * Universitat Internacional Valenciana
    * legislació
    * reglament intern
    * universitat
    * ensenyament superior
    * ensenyament a distància
    * ensenyament privat

DECRET 73/2015, de 15 de maig, del Consell, pel qual s'aproven les Normes d'organització i funcionament de la Universitat Internacional Valenciana (VIU). [2015/4565]  
PREÀMBUL  
  
Per mitjà del Decret 65/2009, de 15 de maig, del Consell, es van aprovar les Normes d'organització i funcionament de la Universitat Internacional Valenciana (VIU), reconeguda com a universitat privada per la Llei 7/2008, de 13 de juny, de la Generalitat, el titular de la qual era la Fundació de la Comunitat Valenciana Universitat Internacional de València (FVIU).  
Mitjançant acord d'11 d'octubre de 2013, el Consell va autoritzar la Fundació de la Comunitat Valenciana Universitat Internacional de València (FVIU) perquè constituïra una societat limitada per a dotar de forma jurídica la personalitat pròpia de la Universitat Internacional Valenciana (VIU), així com perquè, una vegada constituïda com a societat limitada, procedira a la venda de les seues participacions en l'esmentada societat fins a un màxim del 70 %.  
En data 14 de novembre de 2013 es va constituir la nova societat limitada unipersonal Universitat Internacional Valenciana - Valencian International University, SL, que passa a ser la nova entitat titular de la Universitat Internacional Valenciana (VIU). Este canvi de titularitat de la universitat és el que motiva l'aprovació d'unes noves Normes d'organització i funcionament.  
La Universitat Internacional Valenciana - Valencian International University, SL, entitat titular de la Universitat Internacional Valenciana (VIU), ha sol·licitat l'aprovació de les noves Normes d'organització i funcionament de la Universitat, a l'empara del que disposa l'article 6, apartats 2 i 5, de la Llei Orgànica 6/2001, de 2 de desembre, d'Universitats, aprovades per l'entitat titular de la universitat amb data 26 de març de 2014.  
D'acord amb els preceptes indicats en el paràgraf anterior, i una vegada efectuat el control oportú de legalitat, ha sigut tramitada la sol·licitud.  
Per tot això, en virtut d'allò que preveu l'article 6.3 de la Llei 4/2007, de 9 de febrer, de la Generalitat, de Coordinació del Sistema Universitari Valencià, vist l'informe de l'Advocacia General de la Generalitat, a proposta de la consellera d'Educació, Cultura i Esport, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 15 de maig de 2015,  
  
  
DECRETE  
  
Article únic. Aprovació de les Normes d'organització i funcionament de la Universitat Internacional Valenciana (VIU)  
S'aproven les Normes d'organització i funcionament de la Universitat Internacional Valenciana (VIU), que s'incorporen com a annex d'este decret.  
  
  
DISPOSICIONS ADDICIONALS  
  
Primera. Publicació de la disposició en el Boletín Oficial del Estado  
Este decret es remetrà al Boletín Oficial del Estado per a la seua publicació, segons el que establix l'article 6.2 de la Llei Orgànica 6/2001, de 21 de desembre, d'Universitats.  
  
Segona. Limitació de gasto  
L'aplicació i desplegament d'este decret no podrà tindre cap incidència en la dotació de tots i cada un dels capítols de gasto assignada a la Generalitat i, en tot cas, haurà de ser atesa amb els mitjans personals i materials de la Universitat Internacional Valenciana (VIU).  
  
  
DISPOSICIÓ DEROGATÒRIA  
  
Única. Derogació normativa  
1. Queda derogat el Decret 65/2009, de 15 de maig, del Consell, pel qual es van aprovar les Normes d'organització i funcionament de la Universitat Internacional Valenciana (VIU).  
2. Així mateix, queden derogades totes les disposicions del mateix rang o inferior que s'oposen al que disposa este decret.  
  
  
DISPOSICIÓ FINAL  
  
Única. Entrada en vigor  
Este decret entrarà en vigor l'endemà de publicar-se en el Diari Oficial de la Comunitat Valenciana.  
  
Valencia, 15 de maig de 2015  
  
El president de la Generalitat,  
ALBERTO FABRA PART  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX  
Normes d'organització i funcionament   
de la Universitat Internacional Valenciana  
  
Preàmbul  
Títol preliminar  
Article 1. Naturalesa i denominació  
Article 2. L'objecte i les funcions  
Article 3. Els principis informadors de l'activitat  
Article 4. Els idiomes oficials  
Article 5. La imatge corporativa  
Títol I. Estructura acadèmica de la universitat  
Article 6. L'estructura acadèmica  
Article 7. Els departaments  
Article 8. Els instituts universitaris d'investigació  
Article 9. Les càtedres institucionals  
Títol II. El govern de la Universitat  
Article 10. Els òrgans de govern  
Article 11. La Junta de Govern  
Article 12. El Consell d'Universitat  
Article 13. El gerent  
Article 14. El rector  
Article 15. El secretari general  
Títol III. La comunitat universitària  
Article 16. La comunitat universitària  
Article 17. El personal docent i investigador  
Article 18. Els drets i els deures del professorat  
Article 19. El personal d'administració i servicis  
Article 20. L'alumnat  
Article 21. Els drets i els deures de l'alumnat  
Títol IV. El defensor universitari  
Article 22. El defensor universitari  
  
  
PREÀMBUL  
  
La Universitat Internacional Valenciana (VIU) és una institució acadèmica creada per la Llei 7/2008, de 13 de juny, de la Generalitat, a l'empara de l'article 53.1 de l'Estatut d'Autonomia de la Comunitat Valenciana i de l'article 27 de la Constitució Espanyola, de la qual és titular la societat Universitat Internacional Valenciana - Valencian International University, SL.  
La Universitat Internacional Valenciana manté un ferm compromís amb els principis democràtics i l'autonomia universitària i, en particular, amb els valors de la llibertat acadèmica, la igualtat d'oportunitats, la solidaritat i la justícia basada en el respecte als drets humans, tot això al servici de la investigació i la docència universitària de qualitat, en una modalitat majoritàriament no presencial, amb projecció nacional i internacional, a través d'un ús extensiu de les noves tecnologies de la informació i la comunicació.  
En virtut del que establix l'article 6, apartats 2 i 5, de la Llei Orgànica 6/2001, de 21 de desembre, d- Universitats (LOU), la societat titular el 26 de març de 2014 ha acordat aprovar les noves Normes d'organització i funcionament de la Universitat Internacional Valenciana.  
  
  
TÍTOL PRELIMINAR  
  
Article 1. Naturalesa i denominació  
1. La Universitat Internacional Valenciana és una universitat privada creada per la Llei 7/2008, de 13 de juny, de la Generalitat, dotada de personalitat jurídica pròpia i amb una actuació que es fonamenta en el principi de llibertat acadèmica que inclou les llibertats de càtedra, d'investigació i d'estudi.  
2. Com a institució d'educació superior, té autonomia, d'acord amb la Constitució i la legislació vigent.  
3. Sense perjuí de la seua denominació oficial, la Universitat Internacional Valenciana podrà utilitzar també esta mateixa denominació en anglés, Valencian International University, i el seu acrònim, VIU.  
4. Es regix per la Constitució, per la LOU, per la normativa estatal i autonòmica en matèria d'universitats privades, per la seua llei de reconeixement i per les seues pròpies Normes d'organització i funcionament i per totes les normes que es dicten per a desplegar-les.  
  
Article 2. L'objecte i les funcions  
1. L'objecte de la Universitat és l'activitat d'educació superior.  
2. La seua oferta formativa se centrarà, preferentment, en l'educació no presencial basada en l'ús intensiu i extensiu de les tecnologies de la informació i la comunicació (d'ara en avant, TIC).  
  
Article 3. Els principis informadors de l'activitat  
1. La Universitat complirà les funcions que li són inherents amb plena autonomia, dictarà les seues pròpies normes de funcionament i programarà i exercirà les activitats que crega oportunes de conformitat amb l'ordenament jurídic.  
2. L'autonomia de la Universitat comprén totes les facultats enumerades en l'Article 2.2 de la Llei Orgànica d'Universitats i totes les que siguen necessàries per a complir els seus fins.  
3. El seu funcionament intern i, en especial, el dels seus òrgans de govern estaran d'acord amb els principis constitucionals i respectaran i garantiran, de forma plena, la llibertat acadèmica que es manifesta en les llibertats de càtedra, d'investigació i d'estudi. Igualment, el funcionament de la Universitat estarà basat en els principis d'igualtat, independència, pluralitat, accessibilitat i solidaritat.  
  
4. La Universitat promourà una política de concessió de beques i ajudes, dins de les limitacions de caràcter financer i pressupostari, que faciliten l'accés a les seues prestacions a alumnes que reunisquen els requisits de mèrit i capacitat, encara que no posseïsquen mitjans suficients per a sufragar els seus estudis. En tot cas, les ajudes es concediran d'acord amb els criteris d'imparcialitat i d'objectivitat, de conformitat amb les normes que, a este efecte, s'establisquen.  
5. La Universitat durà a terme les seues activitats amb criteris d'excel·lència, i promourà la investigació i la innovació en els aspectes metodològics i docents, amb especial incidència en la utilització de les TIC en l'educació a distància.  
6. La Universitat aspira a ser una institució de la societat de la informació i del coneixement, i ha de proporcionar formació continuada als professionals futurs i presents, per a la qual cosa crearà, compartirà i difondrà coneixement a través de la investigació, el desenrotllament i la innovació.  
  
Article 4. Els idiomes oficials  
1. Els idiomes oficials de la Universitat són el valencià i el castellà, reconeguts com a tals en l'Estatut d'Autonomia de la Comunitat Valenciana.  
2. Tenint en compte la seua vocació internacional, la Universitat podrà organitzar activitats acadèmiques i d'una altra índole en llengües diferents de les assenyalades i, en particular, en anglés.  
Article 5. La imatge corporativa  
Correspon al Consell d'Administració de la societat titular determinar els signes d'identitat de la Universitat.  
  
  
TÍTOL I  
Estructura acadèmica de la Universitat  
  
Article 6. L'estructura acadèmica  
Per a atendre les activitats docents, d'estudi i d'investigació, la Universitat s'estructura en un centre docent únic i podrà crear departaments, instituts universitaris d'investigació, càtedres institucionals i totes les altres estructures que es consideren necessàries en un futur per al compliment de les seues finalitats.  
  
Article 7. Els departaments  
En cas que s'acorde agrupar el professorat en departaments per a dur a terme les tasques acadèmiques, es regiran pel següent:  
  
1. El professorat s'agrupa en departaments, definits per branques de coneixement, per a dur a terme les tasques acadèmiques.  
2. La Junta de Govern definirà el nombre de departaments i les seues branques de coneixement, així com les altres estructures acadèmiques que facen possible l'activitat del centre únic. La Junta de Govern també decidirà la modificació i la supressió de departaments.  
3. El rector nomenarà un director per a cada un dels departaments entre el professorat propi.  
  
Article 8. Els instituts universitaris d'investigació  
1. Els instituts universitaris d'investigació són centres dedicats a la investigació científica o tècnica, o a la creació artística.  
2. Les seues funcions seran l'impuls de la investigació multidisciplinària o interdisciplinària. Podran organitzar, així mateix, estudis de postgrau, així com proporcionar assessorament en l'àmbit de les seues competències.  
3. En cas que es considere oportuna la seua creació, els instituts universitaris d'investigació podran ser propis, compartits o adscrits.  
  
a) Els instituts propis comptaran amb personal docent/investigador i personal d'administració i servicis de la Universitat.  
b) Els instituts compartits es podran constituir amb entitats públiques o privades, i comptaran amb personal docent i investigador i personal d'administració i servicis de les dos parts en la proporció que s'acorde.  
c) L'adscripció d'entitats d'investigació públiques o privades no comportarà cap tipus de compromís econòmic per a la Universitat.  
  
4. Sense perjuí del que, a este efecte, puga establir la normativa vigent en cada moment, la creació d'instituts universitaris d'investigació o, si és el cas, la seua adscripció i desadscripció, serà acordada per la comunitat autònoma a petició i previ acord del Consell d'Universitat.  
  
5. El gerent nomenarà un director o responsable de cada un dels instituts universitaris d'investigació.  
  
Article 9. Les càtedres institucionals  
1. Constituïxen una forma de col·laboració de la Universitat amb empreses, administracions públiques i altres entitats públiques o privades.  
2. La seua finalitat és realitzar activitats de docència, investigació i difusió del coneixement per part de rellevants personalitats en les àrees temàtiques corresponents.  
3. A fi de poder dur a terme les activitats de la càtedra, l'entitat col·laboradora es comprometrà a dotar-la econòmicament cada exercici pressupostari.  
4. La creació de càtedres institucionals l'acordarà el rector de la Universitat amb caràcter previ a la firma del corresponent conveni de col·laboració.  
  
  
TÍTOL II  
El govern de la Universitat  
  
Article 10. Els òrgans de govern  
Els òrgans de govern i representació de la Universitat seran la Junta de Govern i el Consell d'Universitat, com a òrgans col·legiats, i el gerent, el rector i el secretari general, com a òrgans unipersonals.  
  
  
Article 11. La Junta de Govern  
1. La Junta de Govern és el màxim òrgan col·legiat de govern de la Universitat, i com a tal vetlarà perquè dispose dels mitjans materials i humans necessaris per a un funcionament adequat.  
2. La composició i el funcionament de la Junta de Govern els determinarà la societat titular de la Universitat. Inicialment estarà composta per tots els membres del Consell d'Administració de la titular de la Universitat i pels membres nats del Consell d'Universitat. Estos últims actuaran amb veu però sense vot.  
3. La Junta de Govern podrà delegar aquelles facultats que considere oportunes per al bon funcionament intern de la Universitat.  
4. A la Junta de Govern li corresponen les següents competències relatives al govern de la Universitat:  
a) Determinar les línies estratègiques bàsiques de funcionament de la Universitat.  
b) Establir les línies directrius de gestió econòmica de la Universitat.  
c) Aprovar la memòria anual d'activitats de la Universitat.  
d) Aprovar la memòria anual econòmica de la Universitat.  
e) Aprovar les tarifes dels servicis universitaris i els pressupostos ordinari i extraordinari de la Universitat.  
f) Nomenar i remoure el defensor universitari.  
g) Aprovar la política de beques i de criteris per a concedir-les.  
h) Resoldre els conflictes de competències entre els òrgans de la Universitat.  
i) Aprovar les Normes d'organització i funcionament de la Universitat i les seues eventuals modificacions.  
j) Acordar el nomenament i cessament del rector.  
k) Nomenar i cessar el gerent.  
l) La creació, modificació i supressió de departaments.  
M. Aprovar la impartició de noves titulacions i nous programes, així com la modificació dels existents.  
n) Aprovar el Reglament d'Organització i Funcionament del Consell d'Universitat.  
  
Article 12. El Consell d'Universitat  
1. El Consell d'Universitat és l'òrgan de participació i representació dels diferents sectors de la comunitat universitària.  
2. El Consell d'Universitat estarà constituït pels membres següents:  
  
a) Membres nats: el gerent, el rector i el secretari general.  
b) Membres electes: dos alumnes elegits per ells i entre ells, sis professors proposats pel rector i dos representants del personal d'administració i servicis, proposats pel secretari general.  
c) A proposta de la Junta de Govern, podran formar part del Consell d'Universitat altres membres de la comunitat universitària de la VIU, sempre que es garantisca que en les decisions de naturalesa estrictament acadèmica que s'adopten estan representats majoritàriament el personal docent i investigador.  
3. Sense perjuí de les competències atribuïdes a altres òrgans, al Consell d'Universitat li corresponen, a títol enunciatiu, les competències següents:  
a) Ser oït en el nomenament del rector.  
b) Proposar la impartició de noves titulacions i programes, així com la modificació dels existents.  
c) Elevar propostes al gerent sobre la millora i/o el reforç de servicis i activitats de caràcter universitari.  
d) Elaborar directrius per a elaborar la memòria anual d'activitats de la Universitat i qualsevol informe que haja de ser sotmés a organismes públics.  
e) Elaborar un Reglament d'Organització i Funcionament del Consell d'Universitat.  
  
Article 13. El gerent  
1. El gerent serà nomenat per la Junta de Govern. El gerent cessarà a petició pròpia o per acord de la Junta de Govern.  
2. El gerent elaborarà les Normes d'organització i funcionament, que elevarà a la Junta de Govern per a la seua aprovació.  
3. Al gerent li correspon la gestió dels servicis administratius i econòmics de la Universitat.  
  
Article 14. El rector  
1. El rector és la màxima autoritat acadèmica de la Universitat i en té la representació.  
2. El rector és elegit per la Junta de Govern, que haurà d'escoltar el Consell d'Universitat.  
3. Són competències del rector:  
a) Exercir les funcions de representació externa i institucional de la Universitat.  
b) Expedir en nom del rei els títols acadèmics i tots els que siguen competència de la Universitat.  
c) Elaborar el calendari acadèmic.  
d) Proposar el nombre, la denominació i les competències dels vicerectors.  
e) Organitzar la docència de la Universitat.  
4. El rector cessarà a petició pròpia o per acord de la Junta de Govern.  
  
Article 15. El secretari general  
1. El gerent designarà el secretari general i el podrà cessar.  
2. Al secretari general li correspon:  
a) Custodiar la documentació de la Universitat i exercir la facultat de certificar.  
b) Fer la convocatòria de les sessions del Consell d'Universitat i de la Junta de Govern.  
c) Estendre l'acta de les sessions, que contindrà, com a mínim, la relació d'assistents, l'orde del dia de la reunió, les circumstàncies del lloc i el temps en què s'han dut a terme, els punts principals de les deliberacions i el contingut dels acords adoptats.  
d) Expedir certificacions dels acords adoptats, sense perjuí de la ulterior aprovació i signatura de l'acta, en què es farà constar expressament esta circumstància.  
e) Totes les altres funcions que siguen necessàries per al bon compliment de la secretaria.  
  
  
TÍTOL III  
La comunitat universitària  
  
Article 16. La comunitat universitària  
La comunitat universitària està formada pel personal docent i investigador, els estudiants i el personal d'administració i servicis.  
  
Article 17. El personal docent i investigador  
1. El personal docent i investigador haurà d'estar en possessió de la titulació exigible legalment i serà contractat a través d'alguna de les modalitats previstes per la normativa aplicable i amb subjecció als principis d'igualtat, mèrit, i capacitat.  
2. Els òrgans de govern de la Universitat vetlaran perquè es complisquen els percentatges de personal docent i investigador en possessió del títol de doctor i de l'acreditació de l'organisme competent que establix la normativa vigent.  
3. En la configuració de la plantilla del personal docent i investigador es tindrà en compte el desenrotllament preferent d'activitats acadèmiques de caràcter no presencial.  
4. El professorat de la Universitat no podrà ser funcionari d'un cos docent universitari en situació d'actiu i destinació en una universitat pública. La mateixa limitació s'aplicarà al personal docent i investigador a temps complet.  
  
Article 18. Els drets i els deures del professorat  
1. Són drets del personal docent i investigador:  
a) Exercir les llibertats de càtedra i d'investigació, amb el respecte degut a la Constitució Espanyola, les lleis i estes normes.  
b) Participar en la gestió i el govern de la Universitat en la forma prevista en estes normes i en les disposicions que les despleguen.  
c) Disposar dels mitjans necessaris per a complir les seues funcions.  
d) Ser avaluats, internament i externament, amb criteris d'objectivitat i transparència, i conéixer el resultat de la seua avaluació.  
e) Dirigir-se a qualsevol òrgan universitari per a elevar propostes o fer reclamacions.  
2. Són deures del professorat:  
a) Exercir les seues funcions amb respecte a la missió i els valors de la Universitat, així com a les lleis i normes que en regulen el funcionament.  
b) Complir les tasques docents i investigadores que els corresponguen amb respecte i atenció als alumnes que se'ls confien.  
c) Procurar la seua formació contínua i actualitzar els seus mètodes pedagògics, tant en competències genèriques i corporatives, amb especial incidència en el coneixement i ús de les tecnologies de la societat de la informació, com en les específiques de la seua àrea de coneixement.  
d) Tots aquells que deriven de la seua relació laboral i professional amb la Universitat.  
  
Article 19. El personal d'administració i servicis  
1. Corresponen al personal d'administració i servicis les funcions de gestió corrent de la Universitat.  
2. Este personal se seleccionarà segons criteris de professionalitat i idoneïtat per al lloc de treball i amb subjecció als principis d'igualtat, mèrit, capacitat i publicitat de la convocatòria corresponent.  
  
3. Són drets del personal d'administració i servicis:  
a) Conéixer les funcions assignades al seu lloc de treball, així com disposar dels mitjans adequats per a complir les seues tasques.  
b) Rebre la formació necessària per a l'actualització i el perfeccionament professionals.  
c) La promoció professional.  
d) Dur a terme les seues activitats en un ambient adequat de seguretat i salut laboral.  
e) Conéixer els esdeveniments que afecten la vida universitària.  
f) Conéixer els sistemes i procediments d'avaluació del seu rendiment establits per la Universitat.  
4. Són deures del personal d'administració i servicis:  
a) Dur a terme les tasques encomanades amb professionalitat, competència i eficàcia, i contribuir al bon funcionament i millora de la Universitat.  
b) Assumir les responsabilitats derivades de l'exercici de les funcions assignades al seu lloc de treball.  
c) Observar les ordes i instruccions dels òrgans de la Universitat.  
  
d) Atendre adequadament els diversos usuaris i el personal de la Universitat i coadjuvar en la qualitat del servici educatiu.  
e) Participar en els procediments d'avaluació i control de la seua activitat.  
f) Tots els que corresponguen a la seua condició laboral i professional.  
  
Article 20. L'alumnat  
1. L'alumnat de la Universitat estarà integrat per tots aquells estudiants que es troben matriculats en qualsevol de les ensenyances oficials o pròpies que organitze la Universitat.  
2. La condició d'alumne es perdrà per baixa voluntària, exclusió de la Universitat com a resultat d'un procediment disciplinari, amb audiència de la persona interessada, per incompliment de les normes administratives que exigisca la permanència en la Universitat o per incompliment de les obligacions econòmiques contretes amb esta.  
  
Article 21. Els drets i els deures de l'alumnat  
1. Són drets dels alumnes:  
a) La igualtat d'oportunitats i no-discriminació per raons de sexe, raça, religió o discapacitat, o qualsevol altra condició o circumstància personal o social, en l'accés o permanència en la Universitat i en l'exercici dels seus drets acadèmics.  
b) L'accés, en els termes que es regulen, a les beques i ajudes a l'estudi que oferisca la Universitat.  
c) Una ensenyança de qualitat que els permeta aconseguir els resultats esperats d'aprenentatge, i que compte amb el seu esforç i capacitat.  
d) L'assistència i orientació en els estudis per part de professors i tutors.  
e) La publicitat de les normes de la Universitat que regulen la verificació dels seus coneixements.  
f) L'avaluació dels seus coneixements per mitjà de procediments objectius i transparents.  
g) La llibertat d'expressió, de reunió i d'associació en l'àmbit universitari.  
h) La garantia dels seus drets, per mitjà de procediments adequats, ja que poden acudir davant de les autoritats universitàries i, si és el cas, davant del defensor universitari quan consideren que els seus drets són lesionats.  
i) La seua representació en els òrgans de govern i representació de la Universitat, en els termes establits en la llei i en estes Normes d'organització i funcionament.  
2. Són deures dels alumnes:  
a) Cursar els estudis amb l'aprofitament suficient.  
b) Respectar les Normes d'organització i funcionament de la Universitat i la resta de disposicions que les despleguen i les normes essencials de convivència.  
c) Cooperar amb la resta de la comunitat universitària en el bon funcionament dels seus servicis.  
  
  
TÍTOL IV  
El defensor universitari  
  
Article 22. El defensor universitari  
1. El defensor universitari vetlarà pel respecte als drets i les llibertats del personal docent i investigador, del personal d'administració i servicis, i dels estudiants de la Universitat.  
2. Les seues actuacions sempre estaran dirigides a la millora de la qualitat universitària en tots els seus àmbits i estaran regides pels principis d'independència i autonomia.  
3. El defensor universitari serà nomenat per la Junta de Govern, a proposta del gerent, entre membres de la comunitat universitària o persones de reconegut prestigi, per un temps de tres anys renovables.  
4. El defensor universitari cessarà en les seues funcions:  
a) A petició pròpia.  
b) Per compliment del període de mandat per al qual va ser nomenat.  
c) Per acord de la Junta de Govern.


Còpia Permalink ELI